Samtlige 224 årgange fra 1794 til i dag er nu tilgængelige for vores abonnenter, som dog skal have en advarsel med på vejen: Det er stærkt vanedannende og en tidrøver af rang at surfe rundt blandt interessante og ofte unyttige, men ganske underholdende oplysninger i de gamle aviser.

Annonce

I dag sker noget, vi har glædet os afsindigt til i årevis på Århus Stiftstidende. Vi har netop fået adgang til via nettet at søge tilbage i alle vores gamle aviser, og den adgang har vi fluks delt med vores abonnenter, så de kan gøre det selv samme. Og bedre endnu: Det er ret enkelt. Man logger ind på Stiften som e-avis på sin computer eller logger ind på Stiften i Nyhedskiosken på sin smartphone, iPad eller en anden tablet. Så er man i gang. På avisen var vi nogle få stykker, som smugkiggede i systemet i går. Til stor distraktion for de andre på redaktionen. For lynhurtigt føg det med bizarre oplysninger:

Prøv på smartphone eller tablet



Indrømmet – en del af de indscannede avissider kan være svære at læse. Enten fordi trykkerne har været nærige med sværten, da de trykte avisen, eller også fordi scanneren ikke har været helt skarp eller for lyst indstillet. Det er specielt et problem, hvis du søger på din pc – på smartphones og tablets (iPad) er det ofte lidt lettere at læse de lyseste og mest uskarpe sider.



I øvrigt fungerer søgesystemet lidt forskelligt alt efter, om du søger tilbage via e-avisen på pc eller om du søger via Nyhedskiosken på smartphone/tablet.



Hvis du virkelig bliver grebet af det, kan telefonen/tabletten være god til grovsøgninger (den hjælper dig med at pege ud på avissiden, hvor de søgte ord står nævnt), hvorefter du let kan finde siden frem på pc og zoome ind på teksten eller billederne.



Svært valg i 1967: Koncert med Pink Floyd til 14,50 eller lyngtur med Viby Pensionistforening til 16 kroner.

Annonce

Pink Floyd og pensionister

Tænk sig at Pink Floyd spillede på beatklubben Boom i september 1967 (første koncert i Danmark), og at det kun kostede 14,50 kr. at komme ind for at høre det kommende verdensnavn og fire andre bands. Mens en totimers "lyngtur" med Viby Pensionistforening i samme uge kostede 16 kroner - godt nok inklusive køretur og kaffe ... fremgik det af annoncerne. Sådan gik der en masse timer med at indtaste spontane søgeord, som gav pote. Vidste du for eksempel, at ... BP-Huset på Europaplads blev skitseret i 1957 og stod færdigt i 1959. (Der var åbenbart ikke så meget med lokalplaner og nabohøringer dengang.) Og at ... Det smadderfarlige stof asbest allerede i slutningen af 1800-tallet blev fremhævet for dets fortrinlige brandsikringsevne. Således tog en fabrikant i Sachsen patent på galocher, som kunne opvarmes med glødende materiale i et hulrum i hælen, uden at bæreren behøvede at frygte for forbrændinger, for i skoen var indlagt en asbestsål. (Jo, også dengang havde Stiften en god udenrigsdækning). Eller at ... Der indtil 1987 lå en flyveplads i det nordlige Aarhus, hvor Skejby Sygehus breder sig i dag, og at hele byen i anledning af lukningen var inviteret til gratis rundflyvninger. (Undertegnede husker det alt for godt, for vi kom til at sætte foromtalen i avisen en dag for tidligt, så den lørdag stod en stor og rasende folkemængde og glanede på den tomme Kirstinesminde Flyveplads ... hvilket vi slog hen i en uanseelig rettelse i avisen dagen efter. Det vil vi gerne sige ordentligt undskyld for nok en gang.)

En avishistorisk brøler: Vi lokkede hele byen til gratis afslutningsflyvninger på Kirstinesminde Flyveplads en dag for tidligt.

Undskyld. Her er rettelsen, hvor vi beklager, at en stor folkemængde troppede op i Skejby.

Annonce

Distraherede jordemødre

Man kan også søge på dato i det nye system, hvilket vi selvfølgelig også kastede os ud i. Og kunne konstatere at ved i hvert fald et par af kollegernes fødsel har jordemoderen muligvis været distraheret af verdensnyheder. En kom til verden, mens russerne opsendte en af de første rumraketter, mens en anden så dagens lys i de timer, Gabriel Axel fik overrakt en Oscar for filmen Babettes Gæstebud. Prøv selv - også at søge på dato. Du kan gemme siden som PDF, printe den og give den som gave på en rund fødselsdag - eller måske finde inspiration til en indledning til festtalen.

Aarhuus Stiftstidendes Fond har betalt



Aarhuus Stiftstidendes Fond har æren for, at vi på Stiften kan søge tilbage i de gamle aviser digitalt - og at abonnenterne også har mulighed for det hjemme i deres stuer.



For en del år siden betalte fonden for, at Statsbibliotekets komplette samling af Århus Stiftstidende blev scannet. Her har det siden været muligt at søge digitalt i samlingen.



For nylig bevilgede fonden yderligere en sum penge, så Århus Stiftstidende kunne få en digital kopi af samlingen på Statsarkivet. Den overdrog vi til virksomheden Visiolink, som i forvejen udgiver vores aviser som e-avis, og som nu har udvidet paletten med alle de ældste årgange.



Annonce

Hjælp!